אבי כאכון

אבי כאכון (נולד ב-1976) הוא מנחה טלוויזיה, שדרן רדיו ומבקר מוזיקה ישראלי. מנחה התוכנית "כמעט שבת שלום" בימי שישי בערוץ 24 וקשת 12 ותוכנית הרדיו "ציפורי לילה" בימי שני בגל"צ. כאכון נולד וגדל בפרדס חנה בה הוא מתגורר עד היום. בשל מצב המשפחה, יצא לעבוד כבר כילד במכולת השכונתית ובמכירת אבטיחים. בנעוריו למד צילום ועבד כצלם עיתונות בידיעות אחרונות. לאחר שהנחה שידור חי מקרי כעובר אורח בזירת הפיגוע באולם ארמון דוד, הוצעה לו תוכנית רדיו קבועה בשם "קסם הלילה" ברדיו 90FM. התכנית שודרה בתחילה בשעות הלילה המאוחרות ובעקבות נתוני האזנה גבוהים הועברה לשעות הפריים טיים בצהריים[דרוש מקור]. בשנת 2010 הגיש פינת מוזיקה קצרה בתוכנית של ירון אילן בערוץ המוזיקה. בהמשך הגיש פינות נוספות בתוכניות של אורנה דץ, קותי סבג. הוא הגיש גם בתוכנית של איציק זוהר ובמקביל להגשת הפינה הזו, כתב טור על תעשיית המוזיקה במאקו. כאכון החל את דרכו הטלוויזיונית המשמעותית כשהגיש פינה קצרה בשנת 2016, בתוכנית הטלוויזיה של גלית גוטמן ויואב לימור בקשת 12. שנה לאחר מכן, צילם ביוזמת מנכ"ל ערוץ 24 אורי דיקשטיין ומנהלת התוכן נורית ברירו, סדרת תוכניות מיוחדת בת ארבעה פרקים בשם "שיר השירים" לשידור במהלך תקופת החגים. התכנית צולמה בבתי כנסת בראש העין ובירושלים וזכתה להצלחה[דרוש מקור]. באותה השנה הנחה את התוכנית "מתוקים" בימי שישי בערוץ 20 בה שילב קטעי הסבר בין הקליפים השונים. בעקבות הצלחת העונה הראשונה, רכש ערוץ המוזיקה את זכויות השידור והעונה השנייה כבר שודרה בו. התכנית שילבה בין שידור אולפן לקטעי שידור מבסיסי צה"ל שהגישה מגי טביבי. משנת 2016 מנחה את התוכנית "כמעט שבת שלום" שמשודרת בימי שישי בקשת 12. בתוכנית זו הוא מארח אמנים, זמרים ואישי ציבור מפורסמים באווירה משפחתית-דתית, בדומה לשולחן ערב שבת. תוכנית זו זכתה להצלחה והיא משודרת מאז גם במקביל בערוץ 24. בחודש ספטמבר 2023 החליט שר המשפטים יריב לוין למנותו כנציג ציבור בוועדת הערר למיסוי מקרקעין בנצרת. על המינוי נמתחה ביקורת ציבורית נוקבת משום שלכאכון אין רקע והכשרה משפטיים מתאימים לוועדה המהווה ערכאת ערעור על החלטות רשות המסים בישראל. כמו כן, נטען כי כאכון מונה לתפקיד רק בשל קשריו וזיקתו הפוליטית למפלגת הליכוד. בפועל כאכון מונה גם לנציג ציבור בוועדת ערר נוספת בחיפה. באוקטובר 2023 מינה אותו מפקד גלי צה"ל הזמני דני זקן להגיש רצועת מוזיקה שבועית בגלגלצ בימי חמישי אחרי הצהריים. כאכון מונה למרות התנגדות גורמי המקצוע בתחנה בהם מנהל גלגלצ נדב רביד שמחו על מינויו הפוליטי, ללא פיילוט וללא דיון על תכנים. מלבד עיסוקו הטלוויזיוניים כיהן כאכון כחבר מועצת פרדס חנה-כרכור במשך עשר שנים. בבעלותו שני גני אירועים בחדרה ובפארק התעשייה בקיסריה. לגן האירועים "יער הפקאן" בחדרה הוצא צו סגירה לאחר שנבנה ללא היתר בנייה. בספטמבר 2023 העיד בחקירת השוחד של ראש עיריית אור עקיבא לשעבר יעקב אדרי כי פעל לקדם פרויקט בנייה של יזם נדל"ן המקורב אליו. בשנת 2024 השתתף עם אחותו נינה כזוג בתוכנית הבישול "המטבח המנצח VIP". כאכון נשוי ואב לארבעה. הוא מתגורר בפרדס חנה-כרכור ומנהל אורח חיים דתי. אבי כאכון, ברשת החברתית פייסבוק אבי כאכון, ברשת החברתית אקס (טוויטר) אבי כאכון, ברשת החברתית אינסטגרם אבי כאכון, במיזם "אישים" לתיעוד היצירה הישראלית דודי פטימר, ‏סיפורו הלא יאומן של אבי כאכון: פצצת הרייטינג של "קשת 12", באתר מעריב אונליין, 11 בפברואר 2020 מירית גולן, מגיש הרדיו הפופולרי אבי כאכון בראיון מרגש: "אני מאוהב בעם הזה", באתר mynet‏ חדרה, 16 באפריל 2021 אפרת נוימן, השר לוין מינה לוועדת ערר למיסוי מקרקעין את מנחה התוכניות אבי כאכון, באתר TheMarker‏, 22 בספטמבר 2023 עמיר קורץ, מגיש הטלוויזיה אבי כאכון: "חשבתי 200 פעם לפני שאמרתי כן למינוי לוועדת הערר", באתר כלכליסט, 24 בספטמבר 2023 גיא נרדי, בדיקת כלכליסטכאוס ועדות הערר: באחריות ישירה של משרד המשפטים, באתר כלכליסט, 28 בספטמבר 2023 דודי פטימר, ‏מינוי חדש: אבי כאכון יגיש רצועה שבועית בגלגלצ, באתר מעריב אונליין, 25 באוקטובר 2023 גיל משעלי, ‏המינוי של מ"מ מפקד גל"צ, וההתנגדות של מנהל התחנה, באתר ‏מאקו‏, 24 באוקטובר 2023 יסמין גואטה, יריב לוין, מאחוריך: דני זקן כופה לשבץ את אבי כאכון לתוכנית בגלגלצ, באתר TheMarker‏, 24 באוקטובר 2023 שבי גטניו, "בחיים לא פגשתי את ביבי", באתר העין השביעית, 24 באוקטובר 2023 ב"ה יער הפקאן בע"מ, אבי כאכון, אלי מלול, הוועדה המחוזית לתכנון ובנייה - צפון חיפה, 29 בפברואר 2012 רויטל חובל, למה התגייסו לשכת שר הפנים והכנסת לעזרת גן אירועים בפאתי חדרה, באתר הארץ, 10 באוגוסט 2013 מיכאל האוזר טוב, יהושע (ג'וש) בריינר, מנחה הטלוויזיה שלוין מינה לוועדת מקרקעין עבר עבירת בנייה, והודה שלחץ על ראש עיר לקדם פרויקט נדל"ן, באתר הארץ, 26 בספטמבר 2023 אתר "הארץ" מפרסם: מנחה הטלוויזיה אבי כאכון מפרדס חנה-כרכור העיד בפרשת ראש עיריית אור עקיבא יעקב אדרי, "מגדלור ניוז", 27 בספטמבר 2023 מירית גולן, מגיש הרדיו הפופולרי אבי כאכון בראיון מרגש: "אני מאוהב בעם הזה", באתר mynet‏ חדרה, 16 באפריל 2021